CPNRFล่อปันผลเกิน9.89%
โพสต์ทูเดย์ &#8212; กองทุน CPNRF ใช้กลยุทธ์กู้ 1,000 ล้านบาท ผสมเพิ่มทุนไม่เกิน 5,680 ล้านบาท ซื้อเซ็นทรัลปิ่นเกล้า มั่นใจปันผลได้มากกว่า 9.89%
26 ก.ย. 2552

โพสต์ทูเดย์ — กองทุน CPNRF ใช้กลยุทธ์กู้ 1,000 ล้านบาท ผสมเพิ่มทุนไม่เกิน 5,680 ล้านบาท ซื้อเซ็นทรัลปิ่นเกล้า มั่นใจปันผลได้มากกว่า 9.89%
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ ในฐานะผู้จัดการกองทุนรวมสิทธิการเช่าอสังหาริมทรัพย์ CPN รีเทลโกรท (CPNRF) เปิดเผยว่า กองทุนได้กู้ยืมเงินจากธนาคารไทยพาณิชย์จำนวน 1,000 ล้านบาท คิดเป็นไม่เกิน 10% ของมูลค่าทรัพย์สินสุทธิของกองทุน นอกจากเพิ่มเงินลงทุนไม่เกิน 5,680 ล้านบาท เพื่อลงทุนโครงการเซ็นทรัลพลาซา ปิ่นเกล้า 
“การกู้เงินอาจทำให้ความเสี่ยงเพิ่ม แต่ผู้ถือหน่วยจะได้ผลตอบแทนจากเงินปันผลที่ดีขึ้น เพราะจำนวนหน่วยเพิ่มทุนน้อยลง โดยเงินกู้ไม่มีหลักประกันมีเวลา 12 ปี ดอกเบี้ยช่วงแรก MLR ลบ 1.75% และทยอยลดลง” นางโชติกา กล่าว
สำหรับเงินปันผลที่กองทุนได้จ่ายให้แก่ผู้ถือหน่วยลงทุนแล้วในปีนี้ประมาณ 9.89% และหลังเพิ่มทุนเงินปันผลจะมากกว่านี้ ซึ่งเป็นเงื่อนไขที่แจ้งแก่ผู้ถือหน่วยลงทุนไว้ โดยมั่นใจว่าศักยภาพของสาขาปิ่นเกล้า พื้นที่เช่ารวม 58,303 ตารางเมตร ระยะเวลาเช่า 15 ปี มีพื้นที่ศูนย์การค้าและอาคารสำนักงาน2 อาคาร ผู้เช่าพื้นที่มากกว่า 98% จะสร้างรายได้ที่ดี โดยจากเดิมกองทุนมีรายได้จากเซ็นทรัล พระราม 2 และพระราม 3 รวม 1,200 ล้านบาท หลังซื้อเซ็นทรัล ปิ่นเกล้า คาดว่าจะมีรายได้รวม 1,900 ล้านบาท
การขายหน่วยลงทุนครั้งนี้มีธนาคารไทยพาณิชย์จัดจำหน่ายและรับประกันการจำหน่าย โดยอยู่ระหว่างสำรวจความต้องการนักลงทุนสถาบัน คาดว่าวันที่ 30 ก.ย.นี้ จะกำหนดราคา และเปิดขายวันที่ 16-27 ต.ค.นี้โดยผลตอบรับจากนักลงทุนค่อนข้างดีและครั้งนี้ก็เน้นขายนักลงทุนรายย่อย เนื่องจากที่ผ่านมาการมีนักลงทุนต่างชาติถืออยู่จำนวนมาก เมื่อมีเหตุการณ์ลบเกิดขึ้นนักลงทุนจะเทขายทันที ทำให้บริษัทต้องการเพิ่มสัดส่วนนักลงทุนให้กระจายออกไป โดยเน้นขายนักลงทุนรายย่อย จากจำนวนที่เสนอขายไม่เกิน 546.60 ล้านหน่วย ขายผู้ถือหน่วยเดิมและผู้ลงทุนทั่วไปอย่างละครึ่ง หลังเพิ่มทุนกองทุนมีขนาด 1.7 หมื่นล้านบาท